Den 27-årige mand, der i går aftes gik amok på sin kæreste, er blevet varetægtsfængslet i fire uger efter et grundlovsforhør fredag. Fængslingen er ikke kæret, men den 27-årige nægter sig skyldig i drabsforsøg, som sigtelsen ellers lyder på. Der har tidligere været sammenstød mellem den 18-årige kvinde og hendes kæreste på 27. Men i går aftes tog det overhånd. Den 27-årige, der midlertidigt bor hos sin 18-årige kæreste på et kollegium i Nykøbing Mors, gik amok på den 18-årige kvinde. Ifølge Ralf Larsen fra Midt- og Vestjyllands Politi i Thisted slæbte han hende rundt i lejligheden, smed hende ind i væggen og forsøgte flere gange at kvæle hende. Han holdt også en kniv for struben af hende og truede med at skære halsen over på hende. Manden blev anholdt ved 23 tiden, efter han var flygtet fra lejligheden. Den 18-årige kvinde er naturligvis rystet, og hun har flere mærker rundt omkring på kroppen og halsen efter tumulten. Hun befinder sig lige nu hos sine forældre et andet sted i landet.

Referat:
En 27-årig mand overfaldt i går sin 18-årige kæreste i Nykøbing Mors og truede hende blandt andet med kvælning og med, at han ville skære halsen over på hende. Han er varetægtsfængslet i fire uger, men han nægter sig skyldig. <b>Opd. 13.40</b>